**KORONA KRIZA, DJECA , RODITELJI I VRTIĆ?**

Kriza izazvana ovim virusom velika je poteškoća u našim životima, a jednako tako i novo iskustvo iz kojeg možemo puno naučiti, steći nove spoznaje, ojačati i primijeniti sve vrijednosti koje smo usvojili i koje nas čine čovjekom.

Prolazimo teško razdoblje izolacije i mnoga ponašanja koja su prije bila poželjna i pozitivna više ne vrijede. Što reći djetetu zašto ne smijemo van, zašto ne smijemo zagrliti i poljubiti prijatelja, zašto se ne smijemo družiti i ići u vrtić. **Djeci pomažu informacije, moramo razgovarati s njima na način kako mogu razumjeti i shvatiti.** Ne trebamo im davati lažna obećanja i reći da neće sve ovo dugo trajati. Mi to ne znamo do kada će trajati, jedino što znamo jest da će proći. **Ono što će sad doći do izražaja jest socijalni i emocionalni kapital kojeg imamo i koji nam pomaže da fizička izolacija ne dovodi do socijalno psihološke izolacije.** **Dajmo jedni drugima podršku i njegujmo empatiju,** zadržimo je dugoročno i kad sve ovo prođe. To su bili naši stalni odgojno obrazovni ciljevi koje smo ostvarivali kroz naše programe u vrtiću. U tome ste nam pomagali i vi dragi roditelji, naši partneri u odgojno obrazovnom procesu. Neka vam i dalje u fokusu budu djeca i vaš pozitivni primjeri te utjecaji na njihova ponašanja. **Ne izolirajte djecu od svijeta u kojem živimo, sada je prilika da ih odgajamo za poteškoće,** da se aktiviraju i da pomažu drugima. Sve što ćemo sada unijeti u ambijent i atmosferu doma imat će posljedice. Smanjimo anksioznost, pripazimo kako govorimo o problemima, **budimo strpljivi i** **tolerantni.** Kad smo kao ptice zatvorene u kavezima, kad nema druženja i razgovora s drugima**, pronađimo unutarnju snagu za građenje nove strukture koju nam je svakodnevno nudio vrtić,** dogovarajmo s djecom što ćemo danas raditi, što ćemo istraživati, o čemu ćemo učiti, kako ćemo se igrati. Da smo sada u vrtiću slijedili bi dječji interes i ovisno o njemu pripremali sredstva i materijale kojima bi djeca manipulirala, istraživala ih i kreativno se izražavala stvarajući zanimljive crteže, instalacije i uratke koristeći ih nanovo u igri. Tako se lanac dječjih aktivnosti nikad ne prekida i uvijek je iznova zanimljiv i poticajan za dječji cjeloviti razvoj. Na nama je odraslima da potičemo djecu, da razgovaramo i nastojimo razumjeti njihov način razmišljanja, njihova maštanja i htjenja te im neprekidno obogaćujemo fond materijalnih sredstava u kojima će pronalaziti odgovore za svoja pitanja, revidirati ili nadograditi svoje spoznaje. Vodeći računa o aktualnosti aktivnosti one bi ovaj i idući mjesec bile inspirirane događanjima u prirodi i radovima ljudi u vrtovima, cvjetnjacima i na balkonima. Veliki je izazov uključiti djecu u oblikovanje sobnog ili balkonskog vrta , sijati i saditi jestivo bilje i cvijeće da nam prostori postanu ljepši i ugodniji za boravak. Vrtlarstvo je put usvajanja vrijednosti znanja, odgovornosti i autonomnosti i čini kuću toplijim i ljepšim mjestom za življenje.

Kao obitelj nikad više vremena nismo imali za igranje, razgovor i druženje i to trebamo iskoristiti. Valja nam smišljati nove aktivnosti koje će zainteresirati djecu unutar četiri zida i pomoći im da bez trauma podnesu korona krizu.